Diari Oficial de la Generalitat Valenciana


Sumari del DOGV 9507, del 09-01-2023 (2022/13567)

RESOLUCIÓ de 29 de desembre de 2022, de la directora general d'Innovació Educativa i Ordenació per la qual es convoquen assignacions econòmiques per a la realització dels projectes d'intercanvis escolars d'alumnat de centres públics «Fil 2023» i «Rapsodes» 2023 per a millorar la competència comunicativa i afavorir la cohesió lingüística, per al curs 2022-2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9507

Data del DOGV
:   09-01-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/13714


Data del document
:   29-12-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 29 de desembre de 2022, de la directora general d'Innovació Educativa i Ordenació per la qual es convoquen assignacions econòmiques per a la realització dels projectes d'intercanvis escolars d'alumnat de centres públics «Fil 2023» i «Rapsodes» 2023 per a millorar la competència comunicativa i afavorir la cohesió lingüística, per al curs 2022-2023. [2022/13255]  
  
La Llei 4/1983, de 23 de novembre, de la Generalitat, d'Ús i Ensenyament del Valencià, estableix com a objectiu específic protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial. En l'àmbit de l'ensenyament, l'article 19 determina que l'alumnat, en acabar la seua escolarització, ha d'estar capacitat per a utilitzar, oralment i per escrit, el valencià en igualtat amb el castellà.  
D'altra part, un dels eixos que articula el sistema educatiu valencià, a través de la legislació tant estatal com autonòmica, és la presència de les dues llengües oficials i la necessitat d'aprendre-les i dominar-les.  
  
La Llei orgànica 2/2006, de 3 de maig, d'educació, modificada per la Llei orgànica 3/2020 de 29 de desembre, indica, en l'article 2, que una de les finalitats del sistema educatiu espanyol és la capacitació per a la comunicació en la llengua oficial i cooficial, si n'hi ha, i en una o més llengües estrangeres. En aquest sentit, els decrets del Consell pels quals s'estableixen els currículums d'Educació Infantil i Primària (Decret 38/2008, de 28 de març i 108/2014 de 4 de juliol) i de l'Educació Secundària Obligatòria i el Batxillerat (Decret 87/2015, de 5 de juny), inclouen, com a objectiu, l'adquisició de la competència comunicativa en una o més llengües estrangeres.  
En el preàmbul de la LOMLOE es recull l'objectiu, marcat per la Unió Europea i per la UNESCO, d'obrir els sistemes d'educació i formació al món exterior, la qual cosa exigeix, entre altres consideracions, la preservació de les llengües regionals o minoritàries tradicionals d'Europa, l'aprenentatge d'almenys dues llengües estrangeres a més de la llengua o llengües d'origen, augmentar la mobilitat i els intercanvis i reforçar la cooperació europea.  
Aquest objectiu s'ha de desenvolupar tenint en compte els principis en què s'inspira el sistema educatiu, com són l'equitat, que garantisca la igualtat d'oportunitats per al ple desenvolupament de la personalitat, la igualtat de gènere a través de la coeducació, la inclusió educativa, la igualtat de drets i oportunitats que permeten superar qualsevol tipus de discriminació i l'accessibilitat universal a l'educació com a element compensador de desigualtats personals, culturals, econòmiques i socials.  
  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, estableix un programa plurilingüe únic per a tot l'alumnat i per a totes les zones lingüístiques, que té els objectius de garantir a l'alumnat l'assoliment d'una competència plurilingüe així com la igualtat d'oportunitats de l'alumnat valencià i la seua integració en el sistema educatiu i en la societat valenciana.  
El Consell de la Generalitat té l'obligació de propiciar la formació de l'alumnat en el respecte a la utilització del valencià i per això vol afavorir activitats que fomenten el coneixement, per part de l'alumnat de centres educatius amb un context lingüístic majoritàriament no valencianoparlant, de la realitat educativa, cultural, social i lingüística de comarques i poblacions amb un context lingüístic predominantment valencià.  
La Conselleria d'Educació, Cultura i Esport, seguint aquestes directrius, ha implementat la convocatòria d'intercanvis escolars des del curs 2018-2019. La situació sanitària des de març de 2020 va obligar a canviar les condicions de l'intercanvi en les últimes convocatòries; així en el curs 2020-2021 l'intercanvi es va centrar en les experiències educatives del Projecte Rapsodes. Atesa la bona acollida i resultats d'aquest projecte, la convocatòria d'intercanvis per al curs 2022-2023 consolida aquesta proposta però també torna a oferir una proposta oberta d'intercanvi, com s'havia realitzat els cursos 2018-2019 i 2019-2020, que ara passa a nomenar-se Projecte FIL (Foment d'Intercanvis Lingüístics).  
La modalitat d'intercanvi FIL, de caràcter obert, es pot convertir en un recurs interdisciplinari de gran importància que permet millorar la competència comunicativa a través del coneixement de les pràctiques artístiques, del patrimoni cultural i natural, dels jocs i els esports tradicionals o d'altres continguts lligats a les matèries curriculars.  
  
La modalitat d'intercanvi Rapsodes té com a eix temàtic la llengua oral a través del cant improvisat, tant el del repertori musical tradicional, transmés, renovat i actualitzat fins als nostres dies, com el del rap i altres de les anomenades «músiques urbanes».  
Totes dues modalitats d'intercanvi, doncs, esdevenen un recurs de gran força per a la millora de la competència comunicativa, sobretot l'expressió oral i l'enriquiment de vocabulari, així com per a l'aprenentatge musical, la creació artística, la seguretat personal, el treball cooperatiu, l'educació en valors, la cohesió del grup i la inclusió.  
  
Per tot el que s'ha exposat i fent ús de les atribucions que em confereix l'article 28 de la Llei 5/1983, de 30 de desembre, del Consell; el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta de la directora general d'Innovació Educativa i Ordenació i de conformitat amb aquesta, resolc:  
  
  
Primer. Objecte  
1. L'objecte d'aquesta resolució és la convocatòria d'assignacions econòmiques, en règim de concurrència competitiva, per a la realització de projectes d'intercanvis escolars entre alumnat de centres educatius públics no universitaris de la Comunitat Valenciana per afavorir la cohesió lingüística.  
  
Segon. Centres destinataris  
1. Poden sol·licitar les assignacions econòmiques els centres docents i les agrupacions de centres docents públics no universitaris de la Comunitat Valenciana dependents de la Generalitat inscrits en el registre de centres educatius de la Comunitat Valenciana, que impartisquen educació infantil, primària, ESO, batxillerat, cicles formatius de formació professional o formació de persones adultes.  
2. La convocatòria d'intercanvis d'experiències està adreçada als centres docents amb alumnat majoritàriament no valencianoparlant que es coordinen amb un centre amb alumnat majoritàriament valencianoparlant per a realitzar un projecte conjunt que tinga com a finalitat l'intercanvi d'experiències educatives del Projecte YWN 9489 o del Projecte Rapsodes 2023. L'objectiu de l'intercanvi és dur a terme activitats d'ús real del valencià que afavorisquen en l'alumnat la competència comunicativa i el foment d'actituds positives cap a la llengua pròpia.  
  
L'assessoria del Servei d'Educació Plurilingüe donarà suport per a facilitar el contacte entre els centres educatius que vulguen participar en l'intercanvi així com en l'elaboració dels projectes.  
3. Cada parella de centres coordinada per a participar en el projecte d'intercanvi escolar ha d'elaborar un projecte conjunt, segons s'indica en l'apartat cinqué, i cada centre ha de presentar una sol·licitud individual indicant les actuacions planificades i un projecte de pressupost, així com les dades del centre amb el qual es realitzarà l'intercanvi.  
  
4. Els centres beneficiaris de les assignacions econòmiques han de complir les obligacions següents:  
a) Haver realitzat l'activitat objecte de l'assignació econòmica d'acord amb el que s'indica en aquesta convocatòria.  
b) Estar sotmesos a les actuacions de comprovació i de control financer que corresponen a la Intervenció General.  
c) Conservar els documents justificatius de l'aplicació dels fons percebuts, incloent-hi els documents electrònics, mentre puguen ser objecte de les actuacions de comprovació i control.  
5. Els projectes d'intercanvi han de preveure una jornada de convivència entre l'alumnat dels centres participants.  
  
Tercer. Modalitats  
1. S'estableixen dues modalitats d'intercanvi:  
A. Modalitat FIL  
Les activitats que es planifiquen i realitzen en el projecte d'intercanvi FIL són decisió dels centres participants, sense més restricció que la que estableix l'objectiu de la convocatòria, és a dir, que impliquen l'ús del valencià i l'intercanvi d'experiències entre l'alumnat.  
  
Això no obstant, es valorarà la planificació i realització d'activitats relacionades amb les matèries o àrees curriculars vehiculades en valencià en el centre, d'acord amb el seu Projecte lingüístic de centre, així com la participació del professorat d'aquestes matèries, en especial quan es tracte d'activitats que posen de relleu les manifestacions artístiques plàstiques, els jocs o esports tradicionals, etc.  
Com a orientacions per a l'elaboració del Projecte d'intercanvi BFQ 0190, algunes de les activitats que poden planificar-se per a la millora de la competència comunicativa oral són aquestes:  
- Enregistrament de vídeos de presentació de l'alumnat, del centre educatiu o de la localitat.  
- Comunicació en directe a través de videoconferència.  
- Activitats relacionades amb visites a parcs naturals, centres d'interpretació, museus, exposicions, representacions teatrals i de dansa.  
- Activitats d'animació lectora: lectura de llibres en comú, recitals de poesia...  
- Activitats sobre el patrimoni cultural i gastronòmic.  
- Activitats al voltant de jocs populars i tradicionals, jocs cooperatius, de relacions, i en línia.  
- Enregistrament de vídeos que recullen el resultat del treball realitzat.  
B. Modalitat Rapsodes  
L'intercanvi d'experiències educatives entre l'alumnat dels centres que presenten un projecte conjunt s'ha de realitzar a través de la planificació i realització d'activitats específiques d'aprofitament didàctic al voltant de la poesia oral improvisada, la cançó tradicional, la glosa, el rap, etc., tant des del punt de vista lingüístic com artístic.  
  
Els artistes participants en la convocatòria estaran classificats dins d'un aquests gèneres següents: cant d'estil, rap i altres. Els centres que hagen participat en convocatòries anteriors, hauran de triar un gènere diferent al de l'anterior o anteriors convocatòries. En el projecte, cal afegir una relació de tres artistes del gènere triat ordenats per ordre de preferència.  
El projecte d'intercanvi podrà concloure amb l'enregistrament d'un material audiovisual que reculla el treball fet per l'alumnat i el professorat durant el desenvolupament del projecte, amb una trobada presencial centrada en el cant improvisat o amb ambdues actuacions o altres de semblants que planifiquen els centres.  
A més d'aquestes activitats, i amb l'objecte de proporcionar al professorat la formació necessària per al disseny d'aquestes, el Projecte Rapsodes 2023 comporta altres actuacions de caràcter preceptiu:  
- Almenys un professor o professora de cada centre participant en el projecte ha de realitzar un curs de formació a distància de 20 hores sobre els aspectes relacionats amb aquesta modalitat, que serà convocat pel CEFIRE específic artisticoexpressiu durant el primer trimestre de 2023. Si algun dels professors o professores participants va realitzar el curs de formació en la convocatòria del curs 2020-2021 o 2021-2022 es considerarà acomplit aquest requisit.  
- En el projecte de cada centre participant s'ha d'incloure la realització d'un taller didàctic, impartit per artistes representatius del món del rap, del cant tradicional, etc. perquè l'alumnat conega de primera mà el cant improvisat. Hi haurà una llista d'artistes classificats en tres gèneres (cant d'estil, rap i altres) perquè els centres puguen triar d'acord al que disposa aquesta convocatòria. La Direcció General d'Innovació Educativa i Ordenació orientarà els centres per al contacte amb els artistes i l'organització d'aquest taller, que serà sufragat amb els diners de l'assignació econòmica extraordinària que es concedisca al centre.  
  
Com a orientacions per a l'elaboració del Projecte d'intercanvi Rapsodes 2023, algunes de les activitats que poden planificar-se són aquestes:  
- Enregistrament de vídeos de presentació de l'alumnat, del centre educatiu o de la localitat.  
- Enregistrament de vídeos que recullen el resultat del treball artístic realitzat, com ara l'enregistrament dels temes musicals creats o versionats.  
- Concerts en xicotet format en què participe algun artista de l'escena musical valenciana representatiu del món del rap o del cant tradicional improvisat.  
- Qualsevol de les activitats de caràcter general de la modalitat FIL.  
  
2. En el producte final que s'elabore en cada projecte (vídeo, fullet informatiu, cartell...) ha d'aparéixer el logo de la Conselleria d'Educació, Cultura i Esport. A més, s'haurà d'enviar una còpia d'aquest producte final al Servei d'Educació Plurilingüe, per a la possible difusió, si escau.  
  
Quart. Finançament  
1. Les quantitats concedides als projectes seleccionats tindran com a finalitat ajudar a sufragar totalment o parcialment les despeses relacionades amb el procés d'intercanvi amb un màxim de 1.200 euros per projecte.  
2. Podran ser objecte de l'assignació econòmica les despeses realitzades que de manera directa responguen a la naturalesa de l'activitat, que siguen estrictament necessàries i que es realitzen en el període establit en aquesta convocatòria. Es consideraran despeses realitzades aquelles que hagen sigut efectivament pagades amb anterioritat a la finalització del període de justificació, determinat per la convocatòria. Així, amb caràcter general les quantitats concedides aniran destinades a sufragar: a) Les despeses de personal que tinguen relació i hagen sigut necessàries per al desenvolupament de l'intercanvi. b) Les despeses generals generades per la realització de l'intercanvi que tinguen el caràcter de béns no inventariables. Es consideren despeses generals en tot cas: b.1) Les despeses corrents: es consideren com a corrents aquelles que reunisquen alguna de les següents característiques: ser béns fungibles, no ser susceptibles d'incloure en inventari o ser despeses reiteratives (com per exemple, la maquetació, impressió o difusió de materials). b.2) Les despeses derivades del pagament de lloguer de material i treballs especialitzats necessaris en el desenvolupament de les actuacions del projecte (l'enregistrament de vídeos o les retransmissions en directe realitzades per una empresa especialitzada, la realització de tallers o sessions formatives). b.3) Les despeses produïdes per assistència a activitats culturals. c) Les despeses de transport i restauració necessàries en el desenvolupament de l'activitat.  
3. Les assignacions econòmiques concedides tenen el caràcter de sobredotació per despeses extraordinàries de funcionament dels centres públics dependents de la Generalitat i s'abonaran a càrrec del capítol II del programa pressupostari 58.51.25.070.38 del pressupost de la Generalitat de l'any 2023, per un import global màxim de 120.000 ?, que quedaran condicionats a l'existència de crèdit pressupostari suficient i adequat per a atendre-les en la corresponent Llei de pressupostos de la Generalitat per a l'exercici 2023, de conformitat amb el que preveu la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
4. L'import global de 120.000 - es distribuirà entre les dues modalitats de l'intercanvi:  
- Modalitat FIL: 40.000 -  
- Modalitat Rapsodes: 80.000 -  
Si en alguna modalitat no s'arribara a assignar el total pressupostat, la quantitat restant s'haurà de sumar a l'altra modalitat.  
  
Cinqué. Sol·licituds  
1. Els centres educatius han de sol·licitar la participació en aquesta convocatòria a través del tràmit OVICE.  
2. Les sol·licituds s'han de realitzar dins del termini de 20 dies naturals comptadors des de l'endemà de la data de publicació d'aquesta convocatòria.  
3. El formulari de participació consta dels documents següents:  
a) Sol·licitud de participació, que inclou les dades del centre sol·licitant, les dades del professorat, el nivell i la quantitat d'alumnat, la modalitat d'intercanvi i les dades del centre amb el qual es preveu realitzar l'intercanvi; a més, en la modalitat Rapsodes, el compromís de participació en la formació oferida per l'àmbit artisticoexpressiu del CEFIRE o la indicació que ja s'ha realitzat aquesta formació el curs anterior.  
b) Certificat del secretari o secretària del Consell Escolar del centre amb el vistiplau del president o presidenta, que acredite que el Consell Escolar ha estat informat de la sol·licitud de participació en el projecte d'intercanvi.  
c) Declaració responsable, per part de la persona representant legal del centre, d'haver obtingut i tindre sota custòdia els drets d'imatge i so de les persones (alumnat, professorat i membres de la comunitat educativa) que puguen aparéixer en els documents audiovisuals que formen part del projecte.  
d) Pressupost del projecte, amb indicació de les despeses previstes.  
e) Projecte d'intercanvi, redactat en valencià, que ha d'incloure almenys els apartats següents:  
1. Portada, en la qual constarà el títol del projecte, el nom del centre, el nom del centre amb el qual es realitza l'intercanvi, el nom del coordinador o coordinadora i la modalitat d'intercanvi que sol·licita.  
  
2. Objectius del projecte.  
3. Activitats planificades. S'ha d'especificar clarament les activitats que es realitzaran abans, durant i després de la trobada de l'alumnat.  
  
4. Cada centre educatiu només podrà presentar un projecte. Això no obstant, es podran presentar fins a un màxim de dos projectes en els casos següents:  
- Quan els projectes es realitzen amb alumnat d'etapes o cicles diferents (cicles diferents de primària, ESO i batxillerat, cicles formatius de grau mitjà i superior, cicles I i II en FPA).  
- Quan els projectes es realitzen amb alumnat de nivells diferents i tinguen centres d'intercanvi diferents.  
- Quan cada projecte siga d'una modalitat diferent (FIL i Rapsodes), amb alumnat diferent en cada projecte.  
  
Sisé. Comissió tècnica de valoració  
1. L'òrgan competent per a la instrucció i tramitació del procediment de concessió de l'assignació econòmica és la subdirecció general que tinga competències en matèria d'educació plurilingüe, de la direcció general amb competència en innovació i ordenació.  
2. La valoració de les sol·licituds de les assignacions econòmiques admeses a tràmit correspon a una comissió tècnica integrada pels membres següents:  
a) Presidència: titular de la subdirecció general amb competències en matèria d'educació plurilingüe o persona en qui delegue.  
b) Vocals:  
- Titular del servei amb competències en matèria de promoció del valencià en l'àmbit educatiu o persona en qui delegue.  
- Titular del servei amb competències en matèria d'innovació educativa o persona en qui delegue.  
- Dues persones tècniques docents adscrites al servei amb competències en matèria de promoció del valencià en l'àmbit educatiu i al servei amb competències en matèria d'innovació educativa, una de les quals actuarà com a secretària de la comissió.  
  
Seté. Criteris de valoració de les sol·licituds  
1. La valoració de les sol·licituds admeses a tràmit s'ha d'efectuar atenent la qualitat i viabilitat del projecte d'intercanvi d'acord amb els criteris següents:  
a) Nombre d'alumnat participant en l'activitat. Màxim: 10 punts.  
  
- Fins a 20 alumnes: 5 punts.  
- A partir de 21 alumnes: 10 punts.  
b) Distància entre les poblacions dels centres que realitzen l'intercanvi. Màxim: 15 punts.  
- Fins a 60 km: 5 punts.  
- Entre 61 i 150 km: 10 punts.  
- Més de 150 km: 15 punts.  
b) Participació de professorat de matèries o àrees no lingüístiques. Màxim: 15 punts.  
En la modalitat FIL:  
- Professorat d'Educació Artística o Educació Física (primària), professorat d'Educació Plàstica i Visual o Educació Física (secundària), professorat de qualsevol especialitat no lingüística de formació professional o de formació de persones adultes: 15 punts.  
- Professorat de qualsevol altra matèria no lingüística en primària i secundària: 10 punts.  
En la modalitat Rapsodes:  
- Professorat d'Educació Artística (primària) o de Música (secundària), professorat de qualsevol especialitat no lingüística de formació professional o de formació de persones adultes: 15 punts.  
- Professorat de qualsevol altra matèria no lingüística: 10 punts.  
c) Coherència, estructuració i interés de les activitats planificades. Màxim: 20 punts.  
d) Incidència de les activitats planificades en el projecte en la millora de la competència comunicativa en valencià de l'alumnat. Màxim: 10 punts.  
e) Incidència de les activitats planificades en el projecte en les actituds lingüístiques de l'alumnat respecte al valencià. Màxim: 10 punts.  
  
f) Participació en activitats culturals que afavorisquen el coneixement del patrimoni cultural, lingüístic, natural i artístic de la comarca o localitat dels centres participants. Màxim: 10 punts.  
g) Incorporació d'activitats relacionades amb algun dels principis en què s'inspira el sistema educatiu: la igualtat d'oportunitats per al ple desenvolupament de la personalitat, la coeducació, la inclusió educativa, la igualtat de drets i oportunitats i l'accessibilitat universal a l'educació. Màxim: 10 punts.  
2. La puntuació màxima són 100 punts i la mínima per a obtindre assignació econòmica ha de ser de 60 punts.  
3. Una vegada finalitzada la valoració, la quantia de l'assignació econòmica concedida a cada centre serà la que resulte de multiplicar la puntuació obtinguda pel valor punt prèviament determinat, amb un màxim de 1.200 euros per centre. El valor punt serà el que resulte de dividir la dotació màxima destinada als centres públics en cada modalitat d'aquesta convocatòria entre la xifra que resulte de la suma de totes les puntuacions dels centres.  
4. En cas que algun centre sol·licite una quantitat menor a la resultant de la valoració anterior, se li concedirà l'assignació sol·licitada i la quantitat sobrant es repartirà entre els altres centres proporcionalment al nombre de punts aconseguits.  
5. D'igual manera, si en alguna modalitat no s'arribara a repartir el total pressupostat la quantitat restant se sumaria al pressupost de l'altra modalitat i es repartiria entre els projectes d'aquesta proporcionalment al nombre de punts aconseguits.  
  
Huité. Resolució de concessió  
1. El termini màxim per a resoldre i notificar les resolucions és de sis mesos, comptadors des de la data de la convocatòria. Una vegada conclòs aquest termini sense que s'haja dictat i notificat resolució expressa, podran entendre's desestimades les sol·licituds per silenci administratiu.  
2. Atenent els criteris de valoració i tenint en compte el pressupost i la distribució disponible per a l'atorgament de l'assignació econòmica, la comissió tècnica elaborarà l'informe i la proposta d'adjudicació pertinent. En cap cas, l'import adjudicat serà superior al de la despesa pressupostada. La comissió tècnica, d'acord amb l'informe, formularà la proposta de resolució a la persona titular de la direcció general competent en matèria d'innovació i ordenació.  
  
3. Vista la proposta, la persona titular de la direcció general competent en matèria d'innovació i ordenació dictarà una resolució provisional de concessió de les assignacions econòmiques, que es publicarà en el web del Servei d'Educació Plurilingüe. Aquesta resolució provisional contindrà la relació de centres educatius seleccionats i la quantia econòmica proposada per a cada un en concepte d'assignació, i la relació de centres educatius no seleccionats, amb indicació dels motius.  
  
4. Publicada aquesta resolució provisional, els centres que hagen presentat la sol·licitud d'acord amb el procediment establit en aquesta resolució però no apareguen en la llista podran presentar al·legació a l'òrgan instructor en el termini de 5 dies hàbils comptats des de l'endemà de la publicació de la llista. Una vegada presentada l'al·legació, i a efectes que l'òrgan instructor tinga constància immediata d'aquesta, el centre docent n'enviarà una còpia escanejada des del correu electrònic oficial del centre adreçada al correu electrònic: intercanvis\_twy@unb.xb.  
5. Estudiades les al·legacions, l'òrgan instructor del procediment elevarà la proposta definitiva a la persona titular de la direcció general competent en matèria d'innovació i ordenació, que resoldrà la convocatòria per delegació del conseller.  
6. La resolució definitiva contindrà la relació de centres educatius seleccionats i la quantia econòmica assignada a cada un i la relació de centres educatius no seleccionats, amb indicació dels motius.  
  
  
Nové. Percepció de l'assignació econòmica  
1. L'entrega de l'assignació econòmica als centres seleccionats es realitzarà, una vegada realitzat el projecte d'intercanvi d'experiències educatives i presentades les memòries que s'indiquen en l'apartat següent, a partir de l'1 de juliol, per transferència bancària al centre docent per mitjà d'ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2023.  
  
Deu. Memòria i justificació  
1. Donat el caràcter de sobredotació per despesa extraordinària de funcionament, en els documents de control de l'activitat econòmica del centre docent públic hauran d'especificar-se els ingressos i les despeses que es produïsquen per raó d'aquesta convocatòria. Els centres adjuntaran la justificació de l'import de l'assignació econòmica concedida al balanç anual que han d'efectuar d'acord amb el que disposa l'Ordre de 18 de maig de 1995, de la Conselleria d'Educació i Ciència, per la qual es deleguen els directors dels centres docents no universitaris de titularitat de la Generalitat Valenciana determinades facultats ordinàries en matèria de contractació i s'aproven les normes que regulen la gestió econòmica d'aquests centres.  
2. Els centres guardaran les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió amb data compresa entre el dia 1 de setembre de 2022 i el 30 de juny de 2023.  
3. Tant la dotació percebuda pels centres com les despeses a càrrec seu s'inscriuran en els apartats corresponents de la gestió econòmica en ITACA.  
4. La dotació percebuda pels centres educatius s'inscriurà en l'apartat d'ingressos de la gestió econòmica d'ITACA.  
5. Les despeses s'inscriuran, des de la data d'efectes, en un subcompte justificatiu específic dins la gestió econòmica d'ITACA per tal de comptabilitzar les despeses del projecte d'intercanvis escolars d'alumnat.  
6. El centres hauran de gastar i justificar la totalitat de la quantitat econòmica que se'ls assigne. En cas que, per motius justificables, només gasten i justifiquen una part d'aquesta assignació, s'aplicarà una minoració parcial de la quantitat assignada.  
7. Fins al 30 de juny de 2023, inclòs, els centres emplenaran els documents següents i els enviaran a través del tràmit OVICE:  
a) Una memòria econòmica del projecte o compte justificatiu, consistent en la relació detallada de les despeses realitzades per a la realització de l'intercanvi, d'acord amb el model proporcionat pel Servei d'Educació Plurilingüe.  
b) Una memòria d'avaluació i impacte del projecte realitzat pels centres educatius, d'acord amb el model proporcionat pel Servei d'Educació Plurilingüe.  
  
Onze. Inclusió del projecte en la documentació del centre  
1. El projecte d'intercanvi s'ha de fer constar en la Programació general anual del curs 2022-2023.  
2. Per a la realització de l'intercanvi, els centres que realitzen eixides fora de les seues instal·lacions han de comptar amb l'autorització escrita de la persona representant legal de cada alumne o alumna participant en l'activitat.  
  
Dotze. Certificació de participació en el projecte d'intercanvi  
1. El professorat que participe en l'activitat d'intercanvi rebrà una assignació de crèdits per la realització d'una activitat que contribueix a la millora de la qualitat de l'ensenyament, a raó de cinc crèdits per dia, amb un màxim de deu crèdits, d'acord amb l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitzen els funcionaris docents que imparteixen ensenyaments no universitàries de la Comunitat Valenciana.  
2. El certificat de participació en l'intercanvi ha de ser signat pel secretari del Consell Escolar del centre i el reconeixement dels crèdits es realitzarà d'ofici a través de la seua inscripció en el sistema d'informació ITACA, d'acord amb l'Ordre 54/2014.  
  
Tretze. Incidència pressupostària  
La implantació i el desplegament d'aquesta resolució no podrà tindre cap incidència en la dotació dels capítols de despesa assignats a Presidència, a les conselleries i als ens del sector públic instrumental, més enllà de l'import de l'assignació econòmica convocada, i en tot cas haurà de ser atesa amb els seus mitjans personals i materials.  
  
  
Catorze. Delegació  
Es delega en la persona titular de la direcció general competent en matèria d'innovació i ordenació la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
Contra aquesta resolució, que posa fi a la via administrativa, pot interposar-se recurs potestatiu de reposició davant d'aquest mateix òrgan en el termini d'un mes a partir de l'endemà de notificar-se aquesta resolució, d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga interposar qualsevol altre recurs que es considere convenient.  
  
València, 29 de desembre de 2022.- La directora general d'Innovació Educativa i Ordenació: Reis Gallego Perales.